Prevalencija multiple skleroze u Hrvatskoj: podaci iz nacionalnih registara i registra nevladine organizacije

**Cilj** Odrediti prevalenciju multiple skleroze u Hrvatskoj na temelju najnovijih podataka iz nekoliko registara.

**Postupci** U ovom epidemiološkom istraživanju razine dokaza IV prikupili smo podatke iz tri nacionalna registra pacijenata i jedne baze podataka nevladine organizacije pacijenata s multiplom sklerozom. Podaci su prikupljeni o svim pojedincima koji su bolnički liječeni zbog multiple skleroze, koji su posjetili pružatelja primarne zdravstvene skrbi zbog simptoma povezanih s multiplom sklerozom, koji se vode kao osobe s invaliditetom povezanim s multiplom sklerozom, ili koji su bili članovi spomenute nevladine organizacije 2015. godine. Kreirali smo novu bazu podataka u kojoj je svim živućim pojedincima dodijeljen identifikacijski broj kako bi spriječili dvostruki upis istog pacijenta. Izračunali smo stope prevalencije za 2015. prema dobi i spolu.

**Rezultati** Identificirali smo 6160 pacijenata s dijagnozom multiple skleroze (72% žena). Većina žena s multiplom sklerozom imala je 50-59 godina, dok je većina muškaraca imala 40-49 godina. Ukupna stopa prevalencije multiple skleroze bila je 143,8 na 100 000.

**Zaključak** Izračunata prevalencija multiple skleroze u Hrvatskoj bila je više nego dvostruko viša od procjene iz 2013. Ova razlika ukazuje na potrebu za daljnjim istraživanjima epidemiologije multiple skleroze u Hrvatskoj i racionalnom raspodjelom sredstava i ljudskih resursa kako bi se pacijentima s multiplom sklerozom pružila odgovarajuća skrb i podrška.